Forslag

til

Lov om ændring af lov om arbejdsskadesikring

(Erhvervssygdomsudvalgets sammensætning ved behandlingen af veteransager om psykisk sygdom)

**§ 1**

I lov om arbejdsskadesikring, jf. lovbekendtgørelse nr. 314 af 10. marts 2022, som ændret ved lov nr. [L168], foretages følgende ændringer:

**1.** I *§ 9, stk. 2,* ændres »ad gangen.« til: »ad gangen, jf. dog stk. 4.«.

**2**. I *§ 9* indsættes efter stk. 3 som nyt stykke:

»Stk. 4. Ved udvalgets behandling af konkrete sager, jf. § 7, stk. 3, vedrørende psykiske sygdomme hos tidligere udsendte soldater og andre statsansatte, der som led i ansættelsen i staten har været udsendt mindst en gang eller i øvrigt i tjenstligt medfør har opholdt sig i udlandet i områder, hvor danske statsansatte deltager i konfliktforebyggende, fredsbevarende, fredsskabende, humanitære og andre lignende opgaver, udnævner beskæftigelsesministeren yderligere 1 tilforordnet medlem med viden om forhold under udsendelse til forannævnte opgaver indstillet af Forsvarsministeriet og 1 tilforordnet medlem med specialiseret viden om psykiske sygdomme indstillet af Sundhedsministeriet. De to tilforordnede medlemmer har ikke stemmeret i udvalget.«

Stk. 4 og 5 bliver herefter stk. 5 og 6.

**§ 2**

*Stk. 1.* Loven træder i kraft den 1. januar 2023.

*Stk. 2.* Loven finder anvendelse ved behandlingen af konkrete sager, der behandles i Erhvervssygdomsudvalget på ikrafttrædelsesdagen eller senere.

**Bemærkninger til lovforslaget**

*Almindelige bemærkninger*

*Indholdsfortegnelse*

1. Indledning og baggrund

2. Erhvervssygdomsudvalgets sammensætning ved behandlingen af konkrete veteransager

2.1. Gældende ret

2.2. Beskæftigelsesministeriets overvejelser og den foreslåede ordning

3. Økonomiske konsekvenser og implementeringskonsekvenser for det offentlige

4. Økonomiske og administrative konsekvenser for erhvervslivet m.v.

5. Administrative konsekvenser for borgerne

6. Klimamæssige konsekvenser

7. Miljø- og naturmæssige konsekvenser

8. Forholdet til EU-retten

9. Hørte myndigheder og organisationer m.v.

10. Sammenfattende skema

**1. Indledning og baggrund**

Når danske soldater er udsendt for at gøre tjeneste i udlandet, arbejder de under forhold, der adskiller sig væsentligt fra de forhold, der gør sig gældende på det danske arbejdsmarked. Soldaterne sætter livet på spil, når de udsendes for Danmark, og samfundet har derfor et særligt ansvar for at tage ekstra godt hånd om veteraner, der kommer skadede hjem fra udsendelser til konfliktområder.

Der er i relation til arbejdsskadesystemet generelt et politisk ønske om at sikre veteranerne den bedst mulige retsstilling. Dette er tidligere kommet til udtryk ved lov nr. 336 af 2. april 2014 om erstatning og godtgørelse til tidligere udsendte soldater og andre statsansatte med sent diagnosticeret posttraumatisk belastningsreaktion, der har været med til at sikre, at størstedelen af de veteraner, der anmelder en psykisk sygdom som en arbejdsskade, får den anerkendt.

Veteranområdet er et område, der er i fortsat udvikling, og senest har en dom afsagt af Vestre Landsret den 26. juni 2020 vedrørende anerkendelse af posttraumatisk belastningsreaktion (PTSD) som en arbejdsskade i en konkret veteransag, givet anledning til overvejelser om, hvordan behandlingen af sager vedrørende veteraner med psykiske arbejdsskader kan styrkes bedst muligt.

Der er mellem et bredt flertal i Folketinget opnået enighed om at iværksætte to initiativer, der skal styrke behandlingen af sager vedrørende veteraner med psykiske arbejdsskader. Initiativerne tager udgangspunkt i udsendte soldaters helt særlige arbejdsvilkår og vedrører implementering af den nyeste viden om PTSD, en udvidet og mere specialiseret behandling af konkrete veteransager, samt en udvidet sagsbehandling, der blandt andet vil indebære, at flere veteransager forelægges for Erhvervssygdomsudvalget. Initiativerne vil således bidrage til en yderligere specialisering af behandlingen af veteraners arbejdsskadesager.

Nærværende lovforslag vedrører initiativet om øget specialisering i sagsbehandlingen. Det foreslås således med lovforslaget, at der ved Erhvervssygdomsudvalgets behandling af konkrete sager om psykisk sygdom hos veteraner sker en udvidelse af Erhvervssygdomsudvalgets sædvanlige sammensætning. Det foreslås således med lovforslaget, at udvalget udvides med to tilforordnede, hvor den ene har særlig kundskab om soldaters forhold under udsendelse til konfliktområder, og den anden har medicinsk indsigt i de psykiske sygdomme, som nogle veteraner påføres som følge af belastninger under udsendelsen.

Erhvervssygdomsudvalget er i dag sammensat på en sådan måde, at udvalget repræsenterer et bredt kendskab til det almindelige, danske arbejdsmarked. Forslaget om at tilføre udvalget kompetencer på det militærfaglige og psykiske område ved behandlingen af spørgsmål om, hvorvidt veteraners psykiske sygdomme konkret kan anerkendes som en erhvervssygdom, har til formål at bidrage til at kvalificere de vurderinger, som Erhvervssygdomsudvalget foretager i denne type af sager. Ved at udvide udvalget med tilforordnede, som har en specialiseret viden om veteraner og de helt særlige vilkår, som gør sig gældende under udsendelser til verdens konfliktområder, sikres det, at udvalget vil være endnu bedre kvalificeret til at behandle veteransager, henset til de ganske særlige kompleksiteter, der er forbundet med veteranområdet. Konstruktionen med det foreslåede udvidede udvalg vil således være i tråd med det overordnede ønske om fortsat at sikre veteraner den bedst mulige retsstilling.

**2. Erhvervssygdomsudvalgets sammensætning ved behandlingen af konkrete veteransager**

*2.1. Gældende ret*

Det følger af arbejdsskadesikringslovens § 7, stk. 1, nr. 1, at en erhvervssygdom er en sygdom, som efter medicinsk dokumentation er forårsaget af særlige påvirkninger, som bestemte persongrupper gennem deres arbejde eller de forhold, som arbejdet foregår under, er udsat for i højere grad end andre personer.

Sygdomme, der anses for at være erhvervssygdomme, fastsættes i en fortegnelse af beskæftigelsesministeren efter indstilling fra Erhvervssygdomsudvalget, jf. § 7, stk. 1, nr. 1, 3. pkt.

Hvis en sygdom er optaget på fortegnelsen, og det i øvrigt ikke må anses for overvejende sandsynligt, at sygdommen skyldes andre forhold end de erhvervsmæssige, kan sygdommen administrativt anerkendes som en erhvervssygdom.

Såfremt en sygdom ikke er optaget på fortegnelsen, vil den efter § 7, stk. 3, alligevel, efter forelæggelse for Erhvervssygdomsudvalget, kunne anerkendes som en erhvervssygdom. Spørgsmålet om anerkendelse af en sygdom forelægges efter § 7, stk. 3, 2. pkt., for Erhvervssygdomsudvalget, når Arbejdsmarkedets Erhvervssikring skønner, at der er mulighed for, at sygdommen vil kunne anerkendes.

Erhvervssygdomsudvalget afgiver vejledende udtalelser (indstillinger) til Arbejdsmarkedets Erhvervssikring om afgørelse af sager omfattet af lovens § 7, stk. 1, nr. 2.

Erhvervssygdomsudvalget har således to funktioner på arbejdsskadeområdet. For det første indstiller Erhvervssygdomsudvalget løbende til beskæftigelsesministeren, hvilke sygdomme der opfylder kravene for at blive optaget på erhvervssygdomsfortegnelsen, og bidrager på den måde til, at fortegnelsen altid tager udgangspunkt i den nyeste forskning. For det andet afgiver Erhvervssygdomsudvalget indstillinger i konkrete arbejdsskadesager til Arbejdsmarkedets Erhvervssikring af, hvorvidt en sygdom, som er forårsaget af arbejde, kan anerkendes som en arbejdsskade, selvom sygdommen ikke er optaget på fortegnelsen. Erhvervssygdomsudvalget afgiver hvert år indstillinger i omegnen af 300 konkrete sager.

Det følger af arbejdsskadesikringslovens § 9, stk. 1, at beskæftigelsesministeren nedsætter Erhvervssygdomsudvalget, og at udvalget indstiller til ministeren, hvilke sygdomme, der opfylder kravene for at blive optaget på fortegnelsen.

Erhvervssygdomsudvalgets sammensætning er beskrevet i § 9, stk. 2 og 3. Det følger heraf, at udvalget består af en formand og otte medlemmer, der repræsenterer arbejdsmarkedets parter, Sundhedsstyrelsen og Arbejdstilsynet. Således indstiller de offentlige arbejdsgivere ét medlem, Dansk Arbejdsgiverforening indstiller to medlemmer og Fagbevægelsens Hovedorganisation indstiller tre medlemmer, mens Sundhedsstyrelsen og Arbejdstilsynet hver indstiller ét medlem. Beskæftigelsesministeren udnævner udvalgets formand og medlemmer samt stedfortrædere for disse.

Sammensætningen af Erhvervssygdomsudvalget, hvor arbejdsmarkedets parter er ligeligt repræsenteret med medlemmer indstillet af henholdsvis arbejdstagersiden og arbejdsgiversiden, har til hensigt at sikre, at der i udvalget er et bredt kendskab til arbejdsmarkedet i almindelighed. Tilstedeværelsen af et medlem indstillet af henholdsvis Sundhedsstyrelsen og Arbejdstilsynet skal endvidere tilsikre, at der i udvalget også er en mere specialiseret viden om henholdsvis det sundhedsfaglige område og arbejdsmiljøområdet.

Erhvervssygdomsudvalgets medlemmer forudsættes ikke at have særligt kendskab til specialiserede områder som eksempelvis veteranområdet, men udvalget har i dag mulighed for at konsultere personale fra Arbejdsmarkedets Erhvervssikring, herunder psykiatriske lægekonsulenter, som efter formandens bestemmelse kan deltage i udvalgets møder som rådgivere.

For at undgå eventuelle spørgsmål om inhabilitet hos Erhvervssygdomsudvalgets medlemmer, er det i § 9, stk. 4, fastlagt, at udvalgets medlemmer ikke kan være medlemmer af bestyrelsen for Arbejdsmarkedets Erhvervssikring eller af bestyrelsen for ATP.

Efter § 9, stk. 5, fastsætter beskæftigelsesministeren en forretningsorden for Erhvervssygdomsudvalget, og derunder også regler om udvalgets indstillinger og offentliggørelse deraf. Forretningsordenen er fastsat i den gældende bekendtgørelse nr. 905 af 26/08/2019 om forretningsorden for Erhvervssygdomsudvalget.

*2.2. Beskæftigelsesministeriets overvejelser og den foreslåede ordning*

Arbejdsvilkårene for danske soldater, der er udsendt, adskiller sig i væsentlig grad fra de vilkår, der gør sig gældende på det danske arbejdsmarked, og de særlige vilkår, som de udsendte soldater arbejder under, lader sig ikke sammenligne med andet arbejde i Danmark. De opholder sig således typisk i et særligt miljø, der i sig selv adskiller sig væsentligt fra de hjemlige normale rammer, hvor de risikerer at blive udsat for traumatiserende begivenheder. Soldaterne sætter livet på spil, når de udsendes, og nogle vender hjem med psykiske skader.

Grundet veteranområdets særlige kompleksitet har der løbende vist sig et behov for at tilpasse arbejdsskadesystemet til området. Lov nr. 336 af 2. april 2014 om erstatning og godtgørelse til tidligere udsendte soldater og andre statsansatte med sent diagnosticeret posttraumatisk belastningsreaktion har været med til at sikre, at størstedelen af de veteraner, der anmelder en psykisk sygdom som en arbejdsskade, får den anerkendt. Et andet eksempel på, at veteranområdet i praksis adskiller sig fra det sædvanlige arbejdsskadesystem er, at Arbejdsmarkedets Erhvervssikring har valgt, at behandlingen af sager, der vedrører spørgsmål om anerkendelse af veteraners psykiske sygdomme, skal varetages af et særligt sekretariat, hvor sagsbehandlerne er specialiserede i veteranområdet.

Erhvervssygdomsudvalget er i dag sammensat på en måde, der afspejler det generelle, danske arbejdsmarked. Henset til, at veteraner arbejder under helt særlige vilkår, der adskiller sig væsentligt fra de vilkår, der gør sig gældende på det danske arbejdsmarked, vurderer Beskæftigelsesministeriet, at det vil være hensigtsmæssigt, at Erhvervssygdomsudvalget udvides med særlige kompetencer, når udvalget behandler konkrete sager vedrørende veteraners psykiske sygdomme, således at det faglige fundament styrkes, når udvalget skal træffe beslutninger i disse sager.

Det foreslås derfor, at der i arbejdsskadesikringslovens § 9, der regulerer Erhvervssygdomsudvalgets sammensætning, indsættes et nyt stk. 4, der vil fastsætte, at der fremover ved behandlingen af psykiske erhvervssygdomssager vedrørende tidligere udsendte soldater m.v., hvor de psykiske lidelser påberåbes at skyldes belastninger under udsendelse til konfliktområder, vil deltage to yderligere tilforordnede medlemmer med kendskab til henholdsvis udsendte soldaters vilkår og de psykiske sygdomme, som soldater vil kunne pådrage sig under udsendelse til konfliktområder. Det er ikke hensigten med forslaget at ændre på sammensætningen og partsindflydelsen i Erhvervssygdomsudvalget, men alene at styrke det faglige fundament for udvalgets afgørelser i disse konkrete sager. Det foreslås derfor samtidig, at de to tilforordnede medlemmer ikke vil få stemmeret i udvalget.

Konkret foreslås det, at der vil blive tilforordnet et medlem med viden om forhold under udsendelse til konfliktområder, som udpeges af beskæftigelsesministeren efter indstilling fra Forsvarsministeriet. Endvidere foreslås det, at der vil blive tilforordnet et medlem med specialiseret viden om psykiske sygdomme, som udpeges af beskæftigelsesministeren efter indstilling fra Sundhedsministeriet. Med udvidelsen sikres det, at der vil blive tilført udvalget en repræsentation af medlemmer med kendskab til veteranområdet og de psykiske skader, som påvirkninger i konfliktområder vil kunne medføre.

Forslaget vil således sikre, at der ved Erhvervssygdomsudvalgets behandling af konkrete psykiske erhvervssygdomssager vedrørende tidligere udsendte soldater m.v. vil være en større tilstedeværelse af viden hos udvalgets medlemmer om de særlige problemstillinger, der er forbundet med veteranområdet. Forslaget vil på den måde medføre, at Erhvervssygdomsudvalgets vurderinger i de konkrete veteransager kvalificeres yderligere, og at der i højere grad end i dag vil blive lagt vægt på de arbejds- og arbejdsmiljømæssige forhold, som gælder for udsendte soldater, når Erhvervssygdomsudvalget behandler disse sager. Det vil som i dag fortsat være de konkrete forhold i sagen, herunder de konkrete dokumenterede belastninger, der skal lægges til grund for vurdering af anerkendelsesspørgsmålet.

Forslaget om at udvide udvalget ved behandlingen af de konkrete psykiske erhvervssygdomssager vedrørende tidligere udsendte soldater m.v. vil ikke få indflydelse på Erhvervssygdomsudvalget principielle drøftelser om udviklingen på erhvervssygdomsområdet. Disse drøftelser vil fortsat skulle varetages af Erhvervssygdomsudvalget i den nuværende sammensætning, også i de tilfælde, hvor en principiel drøftelse angår veteranområdet.

Det forudsættes med forslaget, at bestemmelserne i stk. 4 og stk. 5, som bliver til stk. 5 og stk. 6, vil gælde uændret.

**3. Økonomiske konsekvenser og implementeringskonsekvenser for det offentlige**

Lovforslaget skønnes samlet at have økonomiske eller administrative konsekvenser for det offentlige svarende til 0,2 mio.kr.

De økonomiske konsekvenser omfatter potentielle udgifter til aflønning af to tilforordnede eksperters deltagelse i møder i Erhvervssygdomsudvalget i forbindelse med drøftelser og behandling af sager vedrørende psykisk sygdom hos tidligere soldater opstået efter udsendelse til konfliktområder. Udgifterne vedrører aflønning af to tilforordnede eksperter i forbindelse med deltagelse i møder i Erhvervssygdomsudvalget, herunder også forberedelse, befordring m.v. samt eventuelle administrative personaleudgifter i forbindelse med betjening m.v. af to tilforordnede eksperter.

Udgifterne afholdes af de myndigheder, hvor de tilforordnede medlemmer er ansat eller tilknyttet. Det vil for Forsvarsministeriet sige af ministeriet selv. For så vidt angår det tilforordnede medlem, indstillet af Sundhedsministeriet, vil udgiften skulle afholdes af den region, hvor den pågældende er ansat eller tilknyttet. De økonomiske konsekvenser ved lovforslaget forhandles med de regionale parter.

Lovforslaget har ikke øvrige implementeringsmæssige konsekvenser for det offentlige. Lovforslaget følger principper for digitaliseringsklar lovgivning.

**4. Økonomiske og administrative konsekvenser for erhvervslivet mv.**

De fem principper for agil, erhvervsrettet regulering, som skal gøre det lettere at anvende nye digitale teknologier og forretningsmodeller, vurderes ikke at have betydning i forhold til indeværende lovforslag.

Lovforslaget har ingen økonomiske eller administrative konsekvenser for erhvervslivet.

**5. Administrative konsekvenser for borgerne**

Lovforslaget har ingen administrative konsekvenser for borgerne.

**6. Klimamæssige konsekvenser**

Lovforslaget har ingen klimamæssige konsekvenser.

**7.** **Miljø- og naturmæssige konsekvenser**

Lovforslaget har ingen miljø- og naturmæssige konsekvenser.

**8. Forholdet til EU-retten**

Lovforslaget har ingen EU-retlige konsekvenser.

**9. Hørte myndigheder og organisationer mv.**

Et udkast til lovforslag har i perioden fra den 14. juni 2022 til den 5. august 2022 været sendt i høring hos følgende myndigheder og organisationer m.v.: Advokatrådet, Akademikernes Centralorganisation (AC), Ankestyrelsen, Arbejdsmarkedets Erhvervssikring, Business Danmark, Centralforeningen for Stampersonel, Contea, Sedgwick Leif Hansen, Dahlberg, Danmarks Frie Fagforening, Danmarks Rederier, Danmarks Veteraner, Dansk Arbejdsgiverforening (DA), Danske Advokater, Danske Byggerier, Dansk Erhverv, Dansk Industri, Dansk Metal, Danske Regioner, Den Danske Aktuarforening, Det Faglige Hus, Erhvervsstyrelsen, Fagbevægelsens Hovedorganisation, Fagligt Fælles Forbund, Finanssektorens Arbejdsgiverforening, Finansforbundet, FOA, Forhandlingsfælleskabet, Forsikringsforbundet, Forsikringsmæglerforeningen, Forsikring & Pension, Frie Funktionærer, FSR – Danske Revisorer, Hjulmand Kaptain, HK/Danmark, Hovedorganisationen af Officerer i Danmark, Hovedorganisationen for Personel af Reserven i Danmark, Hærens Konstabel- og Korporalforening, Kommunernes Landsforening (KL), Ingeniørforeningen, Kristelig Arbejdsgiverforening, Kristelig Fagforening, Landbrug & Fødevarer, Kooperationen, Lederne, Lægeforeningen, Lærernes Centralorganisation, Offentligt Ansattes Organisationer, Producentforeningen, SMVdanmark, Soldaterlegatet og Willis Towers Watson.

**10. Sammenfattende skema**

|  |  |  |
| --- | --- | --- |
|   | Positive konsekvenser/mindreudgifter(hvis ja, angiv omfang/Hvis nej, anfør »Ingen«) | Negative konsekvenser/merudgifter(hvis ja, angiv omfang/Hvis nej, anfør »Ingen«) |
| Økonomiske konsekvenser for stat, kommuner og regioner |  Ingen |  I alt 0,2 mio. kr.  |
| Implementeringskonsekvenser for stat, kommuner og regioner |  Ingen |  Ingen  |
| Økonomiske konsekvenser for erhvervslivet |  Ingen |  Ingen |
| Administrative konsekvenser for erhvervslivet |  Ingen |  Ingen |
| Administrative konsekvenser for borgerne |  Ingen |  Ingen |
| Klima- og miljømæssige konsekvenser |  Ingen |  Ingen |
| Forholdet til EU-retten |  |
| Er i strid med de principper for implementeringaf erhvervsrettet EU-regulering/Går videre end minimumskrav i EU-regulering(sæt X) | Nej |

*Bemærkninger til lovforslagets enkelte bestemmelser*

*Til § 1*

Til nr. 1

Det fremgår af arbejdsskadesikringslovens § 9, stk. 1, at beskæftigelsesministeren nedsætter et udvalg (Erhvervssygdomsudvalget), som indstiller til beskæftigelsesministeren, hvilke sygdomme, der opfylder kravene for at blive optaget på den i § 7, stk. 1, nævnte fortegnelse.

Det betyder, at Erhvervssygdomsudvalget ved principielle møder løbende tager stilling til, om der er medicinsk dokumentation for, at en sygdom er opstået efter bestemte påvirkninger, som bestemte persongrupper gennem deres arbejde er udsat for i højere grad end personer uden et lignende arbejde. I så fald kan sygdommen optages på fortegnelsen.

Hvis en sygdom er optaget på fortegnelsen, kan den anerkendes som en erhvervssygdom administrativt, dog under forudsætning af, at det i øvrigt ikke må anses for overvejende sandsynligt, at sygdommen skyldes andre forhold end de erhvervsmæssige.

Udover at indstille sygdomme til optagelse på fortegnelsen, har Erhvervssygdomsudvalget til opgave i konkrete sager at indstille til Arbejdsmarkedets Erhvervssikring, hvorvidt en sygdom, som ikke er optaget på fortegnelsen, alligevel kan anerkendes som en erhvervssygdom. Dette følger af § 7, stk. 3.

Det følger af arbejdsskadesikringslovens § 9, stk. 2, at Erhvervssygdomsudvalget består af en formand og 8 andre medlemmer, der udnævnes for 3 år ad gangen.

Det fremgår af arbejdsskadesikringslovens § 9, stk. 3, at beskæftigelsesministeren udnævner udvalgets formand og medlemmer samt stedfortrædere for disse således: 1 medlem efter indstilling fra Sundhedsstyrelsen, 1 medlem efter indstilling fra Arbejdstilsynet, 1 medlem efter indstilling fra de offentlige arbejdsgivere, 2 medlemmer efter indstilling fra Dansk Arbejdsgiverforening og 3 medlemmer efter indstilling fra Fagbevægelsens Hovedorganisation.

Ved lovforslagets *§ 1, nr. 1,* foreslås det, at i § 9, stk. 2*,* ændres ”ad gangen.” til: ”ad gangen, jf. dog stk. 4.”

Den foreslåede ændring skyldes, at det ved lovforslagets § 1, nr. 2, foreslås at indsætte et nyt stk. 4 i § 9, hvorefter antal medlemmer i Erhvervssygdomsudvalget udvides, når udvalget behandler konkrete sager vedrørende veteraner med psykiske sygdomme.

Ændringen i § 1, nr. 2 medfører derfor, at der i § 9, stk. 2, skal indsættes en henvisning til det nye stk. 4.

Forslaget til § 1, nr. 1 er alene en konsekvensændring af forslaget til § 1, nr. 2, jf. nedenfor.

Til nr. 2

Ved lovforslagets *§ 1, nr. 2,* foreslås det at indsætte et nyt stk. 4 i § 9, hvorefter beskæftigelsesministeren ved Erhvervssygdomsudvalgets behandling af konkrete sager, jf. § 7, stk. 3, vedrørende psykiske sygdomme hos tidligere udsendte soldater og andre statsansatte, der som led i ansættelsen i staten har været udsendt mindst en gang eller i øvrigt i tjenstligt medfør har opholdt sig i udlandet i områder, hvor danske statsansatte deltager i konfliktforebyggende, fredsbevarende, fredsskabende, humanitære og andre lignende opgaver, udnævner yderligere 1 tilforordnet medlem med viden om forhold under udsendelse til forannævnte opgaver indstillet af Forsvarsministeriet og 1 tilforordnet medlem med specialiseret viden om psykiske sygdomme indstillet af Sundhedsministeriet. De to tilforordnede medlemmer har ikke stemmeret i udvalget.

Forslaget indebærer, at når Erhvervssygdomsudvalget vil behandle konkrete sager om psykisk sygdom hos veteraner, hvor de psykiske lidelser påberåbes at skyldes belastninger under udsendelse til konfliktområder, vil udvalget blive udvidet med to tilforordnede medlemmer uden stemmeret, som hver vil være specialister på deres felt i forhold til dels at kende til soldaternes forhold og vilkår under udsendelse til konfliktområder, dels at have viden om, hvordan udsættelse for voldsomme, katastrofeagtige psykiske belastninger vil påvirke menneskers psykiske sundhed. De øvrige medlemmer af udvalget vil under møderne kunne rådføre sig med disse specialister og trække på den særlige viden, som de to tilforordnede medlemmer vil besidde på disse områder.

Forslaget om at tilføre udvalget et tilforordnet medlem med kendskab til soldaters forhold under udsendelse vil således indebære, at der ved Erhvervssygdomsudvalgets behandling af konkrete veteransager vil være direkte adgang for udvalgets medlemmer til viden om de særlige problemstillinger, der er forbundet med veteranområdet. Forslaget vil på den måde medføre, at Erhvervssygdomsudvalgets vurderinger i de konkrete veteransager vil kvalificeres yderligere, og at der i højere grad end i dag vil blive tilført viden om de arbejds- og arbejdsmiljømæssige forhold, som gælder for udsendte soldater, og som adskiller sig fra forholdene på det danske arbejdsmarked, når Erhvervssygdomsudvalget vil behandle disse sager.

Det er en forudsætning, at det tilforordnede medlem, som vil blive indstillet af Forsvarsministeriet, vil have praktisk erfaring fra og indsigt i forholdene under udsendelse til konfliktområder og/eller vil have en betydelig teoretisk viden om dette, baseret på f.eks. forskning i soldaters arbejdsmæssige vilkår og forhold under udsendelser generelt.

Forslaget om at tilføre udvalget et tilforordnet medlem med specialiseret viden om psykiske sygdomme vil indebære, at udvalget vil få en direkte tilgang til viden om psykiske belastninger og konsekvenserne af disse, ligesom medlemmet vil kunne bidrage til afklaring af konkrete tvivlsspørgsmål og f.eks. vil få uddybet de lægelige vurderinger, som vil indgå i sagerne. Dette vil bidrage til, at vidensniveauet om psykiske sygdomme i udvalget vil blive styrket.

Det vil være en forudsætning, at det tilforordnede medlem, som vil blive indstillet af Sundhedsministeriet, vil have et indgående kendskab til psykiske skader, som vil kunne opstå som følge af traumatiske belastninger, som kendes fra krig eller andre voldsomme fysiske konflikter.

Ved veteraner forstås tidligere udsendte soldater og andre statsansatte, der som led i deres ansættelse har været udsendt mindst en gang eller i øvrigt i tjenstligt medfør har opholdt sig i udlandet i områder, hvor danske statsansatte har deltaget i konfliktforebyggende, fredsbevarende, fredsskabende, humanitære og andre lignende opgaver. Det svarer til den personkreds, der er omfattet af lov nr. 336 af 02/04/2014 om erstatning og godtgørelse til tidligere udsendte soldater og andre statsansatte med sent diagnosticeret posttraumatisk belastningsreaktion.

Det foreslås, at de tilforordnede medlemmer ikke vil få stemmeret i Erhvervssygdomsudvalget. Der er således ikke med forslaget tilsigtet ændringer i partssammensætningen i Erhvervssygdomsudvalget, eller i udvalgets kompetence i øvrigt. Det foreslås derfor, at de tilforordnede medlemmer alene vil have en faglig rolle i udvalget ved behandlingen af konkrete veteransager, der vedrører psykiske sygdomme, som påberåbes påført under udsendelse til konfliktområder. De vil derimod ikke skulle behandle eventuelle konkrete sager, som vedrører veteraner med fysiske sygdomme, ligesom de ikke vil skulle tage stilling til principielle spørgsmål om udviklingen på erhvervssygdomsområdet.

Forsvarsministeriet og Sundhedsministeriet vil have mulighed for at indstille stedfortrædere for det medlem, de vil indstille som tilforordnet til Erhvervssygdomsudvalget. De vil således kunne indstille personer, som vil kunne have forskellige baggrunde, og som vil kunne afløse hinanden i udvalget, ligesom stedfortræderen vil kunne træde ind for den tilforordnede i tilfælde af inhabilitet i konkrete sager. Der kan dog kun deltage en tilforordnet eller stedfortræder, udpeget af henholdsvis Sundhedsministeriet og Forsvarsministeriet, ved behandlingen af konkrete sager i udvalget.

Det fremgår videre af den gældende bestemmelse i § 9, stk. 4, som med forslaget bliver stk. 5, at medlemmer af Erhvervssygdomsudvalget ikke samtidig vil kunne være medlemmer af bestyrelsen for Arbejdsmarkedets Erhvervssikring eller bestyrelsen for ATP. Bestemmelsen vil finde tilsvarende anvendelse for de tilforordnede medlemmer, der efter det nye stk. 4 vil skulle deltage i behandlingen af konkrete veteransager. De tilforordnede medlemmer vil derfor heller ikke samtidig kunne være medlemmer af bestyrelsen for Arbejdsmarkedets Erhvervssikring eller bestyrelsen for ATP. De almindelige forvaltningsretlige habilitetsregler finder i øvrigt også anvendelse i forhold til udvalgets medlemmer. Dette gælder tilsvarende for de tilforordnede medlemmer udpeget af Sundhedsministeriet og Forsvarsministeriet.

Endelig fremgår det af den gældende bestemmelse i arbejdsskadesikringslovens § 9, stk. 5, som med forslaget bliver stk. 6, at beskæftigelsesministeren vil fastsætte udvalgets forretningsorden, herunder regler om udvalgets indstillinger og offentliggørelse heraf. Forretningsordenen vil også gælde for det udvidede udvalg.

Den gældende forretningsorden for Erhvervssygdomsudvalget er nærmere fastsat i bekendtgørelse nr. 905 af 26. august 2019. Bekendtgørelsen vil skulle opdateres på baggrund af nærværende lovforslag.

Der henvises i øvrigt til pkt. 2 i lovforslagets almindelige bemærkninger.

*Til § 2*

Det foreslås i *§ 2*, *stk. 1,* at loven træder i kraft den 1. januar 2023.

Det foreslås i § *§ 2, stk. 2*, at lovenfinder anvendelse ved behandlingen af konkrete sager, der behandles i Erhvervssygdomsudvalget på ikrafttrædelsesdagen eller senere.

Det indebærer, at sager, der fra den 1. januar 2023 behandles i Erhvervssygdomsudvalget, og som vedrører psykiske sygdomme hos veteraner, vil skulle behandles i udvalget med deltagelse af de to tilforordnede medlemmer. Dette vil også gælde behandling af sager, som tidligere er behandlet i udvalget, og som f.eks. som følge af behov for mere sagsoplysning ikke er blevet færdigbehandlet.

Dette indebærer tillige, at AES træffer afgørelse i sagen uden yderligere forelæggelse, hvis Erhvervssygdomsudvalget har afgivet indstilling inden lovens ikrafttræden. Dette gælder uanset om afgørelsen først træffes efter lovens ikrafttræden.

Arbejdsskadesikringsloven gælder ikke i Grønland, der har sin egen lov om arbejdsskadesikring. Ændringerne i § 1 gælder derfor ikke i Grønland.

Arbejdsskadesikringsloven gælder heller ikke på Færøerne, der har hjemtaget arbejdsskadeområdet, og ligeledes har sin egen lov om arbejdsskadesikring. Ændringerne i § 1 gælder derfor heller ikke på Færøerne.

**Bilag 1**

**Lovforslaget sammenholdt med gældende lov**

|  |  |
| --- | --- |
| *Gældende formulering* | *Lovforslaget* |
|  | **§ 1**I lov om arbejdsskadesikring, jf. lovbekendtgørelse nr. 376 af 31. marts 2020, som ændret ved lov nr. 2200 af 29. december 2020, foretages følgende ændringer: |
| **§ 9. ---***Stk. 2.* Udvalget består af en formand og 8 andre medlemmer, der udnævnes for 3 år ad gangen.*Stk. 3.* **---** | **1.** I § 9, stk. 2*,* ændres »ad gangen.« til: »ad gangen, jf. dog stk. 4.« |
| *Stk. 4.* Medlemmer af Erhvervssygdomsudvalget kan ikke samtidig være medlemmer af bestyrelsen for Arbejdsmarkedets Erhvervssikring eller bestyrelsen for ATP.*Stk. 5.* Beskæftigelsesministeren fastsætter udvalgets forretningsorden,herunder regler om udvalgets indstillinger ogoffentliggørelse heraf. | **2.** I *§ 9* indsættes efter stk. 3 som nyt stykke: *Stk. 4.* » Ved udvalgets behandling af konkrete sager, jf. § 7, stk. 3, vedrørende psykiske sygdomme hos tidligere udsendte soldater og andre statsansatte, der som led i ansættelsen i staten har været udsendt mindst en gang eller i øvrigt i tjenstligt medfør har opholdt sig i udlandet i områder, hvor danske statsansatte deltager i konfliktforebyggende, fredsbevarende, fredsskabende, humanitære og andre lignende opgaver, udnævner beskæftigelsesministeren yderligere 1 tilforordnet medlem med viden om forhold under udsendelse til forannævnte opgaver indstillet af Forsvarsministeriet og 1 tilforordnet medlem med specialiseret viden om psykiske sygdomme indstillet af Sundhedsministeriet. De to tilforordnede medlemmer har ikke stemmeret i udvalget. «Stk. 4 og 5 bliver herefter til stk. 5 og 6. |
|  | **§ 2***Stk. 1.* Loven træder i kraft den 1. januar 2023.*Stk. 2.* Loven finder anvendelse ved behandlingen af konkrete sager, der behandles i Erhvervssygdomsudvalget på ikrafttrædelsesdagen eller senere. |